
НАРЕДБА № 1 ЗА  ОБЩЕСТВЕНИЯ РЕД И ОПАЗВАНЕТО НА ОБЩИНСКИТЕ ИМОТИ НА ТЕРИТОРИЯТА НА ОБЩИНА ЛЕТНИЦА

 (съгласно изискванията на чл.28, ал.2 от ЗНА)
 
 
1. Причини, налагащи актуализация на подзаконовия нормативен акт:
Настъпилите промени в редица  нормативни актове в сферата на   опазване на обществения ред,   налага приемането на нова наредба в синхрон с промененото законодателство в Република България. 
 
2. Цели, които се поставят:
· Точна и ясна регламентация на принципите за опазване на обществения ред и общинските имоти на територията на Община Летница;
· Законосъобразност
· Целесъобразност
· Повишаване информираността на гражданите от общината

3. Финансови и други средства, необходими за прилагането на новата уредба:
Проекта за приемане на Наредба за обществения ред и опазването на общинските имоти на територията на Община Летница не предвижда изразходването на финансови средства при прилагането й от страна на Община Летница. При необходимост от финансиране за изпълнение на Наредбата, средствата ще бъдат осигурени от общински/държавен бюджет или от външни източници. 

4. Очаквани резултати от прилагането, включително финансови, ако има такива:
Осигуряване опазването на обществения ред на територията на Община Летница, с цел запазване на сигурността, спокойствието и безопасността на гражданите от общината.

5. Анализ за съответствие с правото на Европейския съюз:
Настоящият проект на Наредба за обществения ред и опазването на общинските имоти на територията на Община Летница е подзаконов нормативен акт, разработен на основание чл.8 от Закона за нормативните актове и чл.21, ал.1, т.23 и ал.2 от Закона за местното самоуправление и местната администрация и съответствието му с правото на Европейския съюз е предопределено от синхронизирането на действащото българско законодателство с регламентите и директивите, относими към тази материя.


[bookmark: _GoBack]Във връзка с чл.26, ал.2 от Закона за нормативните актове, отразяващ задължението за публикуване на проекта за изменение/допълнение на нормативен акт с цел информираност на населението и прозрачност в действията на институциите, в 30-дневен срок от публикуване на настоящото на интернет страница на Община Летница, се приемат предложения и становища относно така изготвения проект допълнение на НАРЕДБА № 1 ЗА  ОБЩЕСТВЕНИЯ РЕД И ОПАЗВАНЕТО НА ОБЩИНСКИТЕ ИМОТИ НА ТЕРИТОРИЯТА НА ОБЩИНА ЛЕТНИЦА.
Предложения и становища по проекта могат да бъдат подавани в деловодството на Община Летница в писмен вид.



Наредба №1
за обществения ред и опазването на общинските имоти на територията на Община Летница

ГЛАВА ПЪРВА
ОБЩИ ПОЛОЖЕНИЯ
Чл. 1 Тази наредба урежда обществените отношения свързани с опазване на обществения ред, на общинските имоти, предназначени за общо ползване, осигуряване почивката и спокойствието на гражданите на територията на Община Летница.
Чл.2 Наредбата определя правомощията на общинската администрация и задълженията на гражданите, на ръководителите на учрежденията, обществените организации и на търговците, свързани с осъществяването на дейността и целите  по предходния член.
Чл.3 Наредбата се прилага по отношение на:
· Всички лица, които живеят постоянно или временно пребивават на територията на Община Летница
· Собственици, наематели и други обитатели на жилищни сгради
· Ръководства на фирми, учреждения, кооперации, предприятия и обществени организации на територията на Община Летница
· 
ГЛАВА ВТОРА
ОСИГУРЯВАНЕ И ОПАЗВАНЕ НА ОБЩЕСТВЕНИЯ РЕД
Чл. 4 Забранява се вдигането на шум в жилищни сгради и в близост до тях за времето от 14:00 до 16:00 часа и от 23:00 до 6:00 часа.
При нарушение се налага глоба от  500,00 до 1 000,00 лева
Чл.5 Забранява се извършването на производствена дейност и ремонтни работи, които нарушават тишината , спокойствието или безопасността на обитателите в жилищни сгради, както и упражняването на занаят , предизвикващ безпокойство за останалите обитатели, за времето от 14:00 до 16:00 часа и от 23:00 до 6:00 часа.
При нарушение се налага глоба от  500,00 до 1 000,00 лева
Чл.6 Забранява се провеждането на шумни тържества и всякакви други действия нарушаващи нощната тишина по улиците, площадите и други обществени места.
При нарушение се налага глоба от 500,00 до 1000,00 лв.
Чл.7 Забранява се извършването на действия, които са в противоречие с обществения ред и изразяват явно неуважение към обществото и личността.
При нарушение се налага глоба от 100,00 до 500,00 лв.
Чл. 8 Забранява се присъствието на малолетни и непълнолетни лица без придружител 
/ родител, попечител, настойник/  в заведения за обществено хранене, увеселителни заведения, търговски обекти и обществени места след 22:00 часа.
При нарушение се налага глоба в размер от 500,00 до 1000,00 лв. на управителите на търговските обекти и заведенията за хранене и развлечения.
Чл.9 Права и задължения на родителите, настойниците, попечителите или другите лица, които полагат грижи за дете:
1. Всеки родител, настойник, попечител или друго лице, което полага грижи за дете може да иска и да получава съдействие от органите по Закона за закрила на детето.
2. Родителите, настойниците , попечителите или другите лица, които полагат грижи за дете, имат право да бъдат информирани и консултирани за всички мерки и действия, предприемани по Закона за закрила на детето, с изключение на случаите по чл.13 от същия закон и могат да поискат промяна на мерките при изменение на обстоятелствата.
3. Родителите, настойниците, попечителите или други лица, които полагат грижи за дете, са длъжни да го придружават на обществени места след 20,00 ч., ако детето е навършило 14-, но не е навършило 18-годишна възраст.
Чл.10 Забранява се сервирането и продажбата на алкохолни напитки и тютюневи изделия, от и на лица под 18 години.
При нарушение се налага глоба в размер от 100,00 до 500,00 лв. на управителите на търговските обекти и заведенията за хранене и развлечения.
Чл.11 Забранява се сервирането на алкохолни напитки на лица в явно нетрезво състояние.
При нарушение се налага глоба в размер от 50,00 до 200,00 лв. на управителите на търговските обекти и заведенията за хранене и развлечения.
Чл.12 Забранява се продажба и публично излагане на всякакви материали с порнографско съдържание, освен в специализираните магазини, както и поставянето на плакати, календари и други изделия с порнографско съдържание на обществени места и сгради.
При нарушение се налага глоба от 20,00 до 100,00 лв.
Чл.13 Забранява се търговията на пиротехнически изделия от търговци и физически лица, без полицейско разрешение за търговия, съгласно Закона за контрол над взривните вещества, огнестрелните оръжия и боеприпасите (ЗКВВООБ) и Правилника за неговото прилагане.
При нарушение се налага глоба от 50,00 до 500,00 лв.
Чл.14 Забранява се ползването на взривни вещества, стрелба с огнестрелно оръжие, въздушни пушки и други действия, с които се застрашава спокойствието и живота на гражданите.
При нарушение се налага глоба от 50,00 до 200,00 лв.
Чл. 15 Забранява се :
1. Паленето на огън и извършването на огневи работи по улици, площади и паркове,  
При нарушение се налага глоба от 1000,00 до 5000,00 лв.
2. Паленето на огън и извършването на огневи работи в пасища, мери и ливади.
/1/Наказва се с глоба от 1500,00 до 6000,00 лв., лице което извърши огневи работи или палене на огън в пасища, мери и ливади.
               /2/ Нарушението се установява с акт на длъжностни лица, определени от кмета на общината, съставен в 14-дневен срок от установяване на нарушението. 
               /3/ Наказателното постановление се издава от кмета на общината или от оправомощено от него длъжностно лице. Наказателните постановления се издават, обжалват се и се изпълняват по реда на ЗАКОНА ЗА АДМИНИСТРАТИВНИТЕ НАКАЗАНИЯ. 
Чл. 16 Задължават се:
1. Гражданите, персоналът на фирми, дружества, организации и учреждения при възникване на пожари, аварии и бедствия да изпълнява разпорежданията и да оказват съдействие на оперативните подразделения на РСПАБ.

ГЛАВА ТРЕТА
ОПАЗВАНЕ НА СОБСТВЕНОСТТА
Чл.17 Забранява се отварянето и влизането под  какъвто и да е предлог в подземните и надземните инсталационни колектори без писмено разрешение на органите и организациите, които ги стопанисват.
При нарушение се налага глоба от 20,00 до 100,00 лв.
Чл.18 Забранява се писането, рисуването и драскането по сградните фасади, оградите и по пътните съоражения.
При нарушение се налага глоба от 20,00 до 100,00 лв.
Чл.19 Забранява се използването на детските съоръжения, монтирани в дворовете на детските градини, училища и в парковете, от лица над 16 години.
При нарушение се налага глоба от 20,00 до 100,00 лв.
Чл.20 Забранява се повреждането на некролози, обяви, реклами, афиши и други материали, поставени на определените за тази цел места.
При нарушение се налага глоба от 20,00 до 100,00 лв.
Чл.21 Забранява се събарянето, повреждането и разместването на табелки, пейки и съоражения, поставени в градините, парковете, детските и спортни площадки и на други обществени места.
При нарушение се налага глоба от 100,00 до 500,00 лв.
Чл.22 Забранява се миенето с питейна вода от водопроводната мрежа на населените места на улици, превозни средства
При нарушение се налага глоба от 20,00 до 100,00 лв.
Чл.23 Забранява се поливането на дворните места, зелените и цветни площи с питейна вода от водопроводната мрежа на населените места , като за тази цел се използват собствени водоизточници
При нарушение се налага глоба от 20,00 до 150,00 лв.
Чл.24 Забранява се пускането на свобода на птици, кучета и домашни животни, както и извеждането на любителски и ловни кучета без намордник и ремък.
При нарушение се налага глоба от 20,00 до 150,00 лв.
Чл.25 Забранява се преминаването на стада от животни по бул. „Никола Петков“ и централните улици в гр. Летница , както и по централните улици в останалите населени места от общината; събирането на стада от животни по площадите и пашата им в зелените и цветни площи.
При нарушение се налага глоба от 20,00 до 150,00 лв.
Чл.26 Забранява се ползването на тротоари и улични платна за трайно съхраняване на строителни материали, в случаите , в които липсва проект за строителство или реално строителство.
При нарушение се налага глоба от 20,00 до 150,00 лв.
Чл.27 Забранява се извършването на строителни дейности от частни лица и фирми по тротоари и улични платна, освен в случаите, когато същите са съгласувани с общината и кметствата, съобразно действащата инфраструктура и комуникации.
При нарушение се налага глоба от 50,00 до 500,00 лв.
Чл.28 Забранява се разкопаването на улици, тротоари и земни площи, както и прокопаването и извършването на ремонтна дейност от фирми и граждани, без разрешение за това от общинска администрация и без необходимата сигнализация.
Възстановяването на повреди, аварии и други остава за сметка на извършителя на строителните дейности.
При нарушение се налага глоба от 50,00 до 500,00 лв.
Чл.29 Забранява се ограждането на части от тротоарите и земните площи, и ползването им  от гражданите за лични нужди.
При нарушение се налага глоба от 100,00 до 500,00 лв.
Чл. 30  Държавни фирми и поделения на територията на общината уведомяват общинската администрация, кметствата по населени места и населението, в случаите, когато предстои прекъсване на питейната вода, електрозахранването и другите комуникации за по продължителен период, освен при възникването на аварийни ситуации, 2 дни предварително.
При нарушение се налага глоба от 20,00 до 500,00 лв.
Чл.31 Гражданите и ръководствата на фирми, организации и учреждения са длъжни да поддържат в приветлив естетичен вид собствените сгради, дворни места и прилежащите към тях тротоари, насаждения, и части от улични платна.
При нарушение се налага глоба от 20,00 до 100,00 лв.
Чл.32 Забранява се на граждани и фирми извършването на ремонтни работи, разкопаването и повреждането на тротоари, улици, паркове и зелени пространства, както и водопроводната, канализационна, телефонна и енергоснабдителна мрежа в населените места без разрешение и съгласуване със общината и кметствата.
При нарушение се налага глоба от 50,00 до 200,00 лв.
Чл.33 Забранява се късането на цветя, рози, храсти, клони, както и преминаването и газенето през цветните и зелени терени.
При нарушение се налага глоба от 20,00 до 100,00 лв.
Чл.34 Забранява се сеченето, чупенето, рязането на клони за добитък и косенето на цветя, събирането на сухи дървета, рязането на клони за добитък и косенето на трева, освен след съответното разрешение от органите на общината и кметствата.
При нарушение се налага глоба от 20,00 до 100,00 лв.
Чл.35 Гражданите са задължени да полагат грижи за почистване на гробищните парцели и прилежащите алеи.

ГЛАВА ЧЕТВЪРТА
ОРГАНИЗАЦИЯ И БЕЗОПАСНОСТ НА ДВИЖЕНИЕТО НА ТЕРИТОРИЯТА НА ОБЩИНА ЛЕТНИЦА
Чл. 36 Максимално разрешена скорост за движение по уличната мрежа в населените места на територията на общината е 50 км/ч.
Чл. 37 Забранява се движението на превозни средства по алеите, в парковете, градините, зелените и цветни площи на територията на общината
При нарушение се налага глоба от 100,00 до 500,00 лв.
Чл.38 Забранява се оставянето на неизправни и спрени от движение МПС по улиците, тротоарите, площадите, междублоковите пространства и зелените площи.
При нарушение се налага глоба от 20,00 до 100,00 лв.
Чл.39 Забранява се движението на ППС с животинска тяга без регистрационна табела, светлоотразители и предпазна престилка.
При нарушение се налага глоба от 20,00 до 50,00 лв.
Чл.40 Забранява се извършването на таксиметрови услуги с автомобили без отличителни знаци и таксиметров апарат.
При нарушение се налага глоба от 100,00 до 500,00 лв.
Чл.41 Забранява се движението на превозни средства, които могат да повредят и унищожат елементи на пътната настилка, тротоарите и зелените площи
При нарушение се налага глоба от 1000,00 до 2000,00 лв.
Чл.42 Ръководители на фирми, които превозват строителни материали или други материали, взимат незабавни мерки за почистване на замърсените улици.
 При нарушение се налага глоба от 100,00 до 500,00 лв.
Чл.43 Контрол по неправилното движение, паркиране и спиране на МПС се осъществява от органите на полицията.

ГЛАВА ПЕТА
ПРОВЕЖДАНЕ НА МАСОВИ ОБЩЕСТВЕНИ ПРОЯВИ . РЕД И УСЛОВИЯ ЗА ПРОВЕЖДАНЕ НА МАСОВИ ОБЩЕСТВЕНИ ПРОЯВИ
Чл.44 Събрания, митинги и манифестации могат да се провеждат от граждани, сдружения, от политически и други обществени организации по реда и при спазване изискванията за Закона за събранията, митингите и манифестациите /ЗСММ/.
Чл.45 Организаторите на масови прояви се задължават да уведомят органите на общината и кметствата, като и полицията най-малко 7 дни преди проявите, които се провеждат след писмено разрешение и при строго спазване на заявените място, време, маршрут на движение.
При нарушение се налага глоба от 100,00 до 500,00 лв.
Чл.46 Организаторите на обществени прояви са длъжни да осигурят спазването на обществения ред при провеждането им, чистотата на ангажираните площи след края на съответната проява, както и опазването на общинските имоти от повреждане и унищожаване.
При нарушение се налага глоба от 50,00 до 500,00 лв.
Чл.47  /1/ Работното време на търговски обекти ни заведения за хранене се определя със заповед от управляващия обекта, като се спазват следните изисквания:
· От 1 октомври до 30април – от 06:00 ч. до 23:30 ч., като музиката се спира в 22:30 ч.
· От 1 май до 30 септември – от 06:00 ч. до 00:30 ч., като музиката се спира в 23:30 ч.
/2/По изключение за семейни и традиционни празници, кметът на общината може, след писмено искане от страна на собственик/управителя/ на търговския обект, да разреши удължаване на работното време за конкретния случай, като за издаване на заповед за удължено работно време, търговецът заплаща цена за услугата според Наредба за определянето и администрирането на местните такси и цени на услуги на територията на Община Летница и при спазване на условията за опазване на тишината, спокойствието и безопасността на гражданите и спазване на нормите.
При нарушение се налага глоба от 100,00 до 1000,00 лв.
/3/ По изключение нощни барове, дискотеки, заведения за хранене и развлечение, зали за хазартни игри , интернет клубове, могат да имат удължено работно време при предоставяне  от  собственика/управителя/ на търговския обект пред Община Летница на следните документи:
1. Заявление по образец за издаване от кмета на Община Летница на заповед за удължено работно време;
2. Документ за собственост или друг такъв документ, от който е видно, че лицето може да извършва дейност в обекта;
3. Писмено становище на РУ на МВР гр. Ловеч за липса на установени по съответния ред нарушения на обществения ред в заведението, по вина на съдържателя и персонала през предходните 12 месеца;
4. Удостоверение от ОДБХ, ако това е необходимо; 
5. Писмено становище на РЗИ гр. Ловеч за съответствие на заведението с установените хигиенни и шумови изисквания;
6. Писмено становище на РСПБЗН гр. Ловеч за съответствие на заведението с противопожарните изисквания;
7. Документ, удостоверяващ въвеждането на обекта в експлоатация;
8. Декларация за липса на задължения към Общината;
9. За обекти, намиращи се в жилищни сгради – писмено съгласие на повече от половината собственици или наематели на жилищни обекти в сградата, заверен от домоуправителя
10. Удостоверение за актуално състояние на лицето, ако е търговец по смисъла на Търговския закон или копие от регистрацията по БУЛСТАТ и данъчен номер
11. Договор/договори/ за охрана на обекта и пропускателен режим, заедно със списък на служителите на търговеца или на лицензиран охранител, които ще работят като охрана на обекта;
12. Документ за заплатена цена на услугата
/4/ Заявлението по ал.3, т.1 заедно с приложените документи, се разглежда от комисия, назначена от кмета на общината, която приема решение в 14-дневен срок от постъпването му. Въз основа на решението, кметът на общината издава заповед, с която удължава или отказва да удължи работното време на заведението. Заповедта се издава в 7-дневен срок от решението на комисията.
/5/Разрешение за удължено работно време се издава от Кмета на общината или от упълномощено от него лице.
/6/ Заповедта за удължено работно време е със срок до края на календарната година. При констатирано нарушение на обществения ред в заведението или пред входа на заведението, както и при констатирано допускане на лица под 18 години в нарушение на чл.8, действието на заповедта за удължено работно време се прекратява със заповед на кмета на общината за срок от 3 месеца. При повторно констатирано нарушение– окончателно. 
/7/ В случаите на ал.2 и ал.3 търговецът заплаща цена за услугата по Наредба за определянето и администрирането на местните такси и цени на услуги на територията на Община Летница.
/8/ Търговските обекти, работещи с удължено работно време се вписват в регистър от определено от кмета длъжностно лице.
При нарушение се налага глоба от 100,00 до 1000,00 лв.
Чл.48 Търговска дейност на открито може да се извършва след разрешение на кмета на общината и на определените за това места срещу такса, определена от Общинския съвет.
При нарушение се налага глоба от 50,00 до 500,00 лв, при повторно нарушение – 1200,00 лв.

ГЛАВА ШЕСТА
АДМИНИСТРАТИВНО-НАКАЗАТЕЛНИ РАЗПОРЕДБИ
Чл.49 Лице, допуснало  нарушение на тази наредба се наказва с глоба.
Чл.50 Когато нарушение е свързано с определена професия или дейност, може да бъде наложено наказание лишаване от право да упражнява съответната професия или дейност.
Чл.51 Конкретният размер на глобата за всяко отделно нарушение се определя от наказващия орган съобразно тежестта на нарушението.
Чл.52 Административно-наказателно производство се осъществява по реда на Закона за административните нарушения и наказания.
Чл.53 Актове за установяване на нарушенията, както и налагане на наказания по предходния чл.41 се съставят от длъжностните лица на общината, органите на полицията, РСПАБ и кметствата, както и други лица, определени със заповед на кмета на общината.
Чл.54 Наказателните постановления се издават от кмета на общината или упълномощено от него лице.
Чл.55 След влизане на наказателното постановление в сила определената от него санкция се събира по следния ред:
· В 7 дневен срок нарушителя да издължи дължимата от него сума;
· Ако в посочения срок сумата не бъде издължена, наказателното постановление се изпраща за принудително събиране в Агенция за държавни вземания,
Чл.56 Нарушителя дължи и обезщетения за причинени вреди на общината, учрежденията или организациите.
Чл.57 При отказ да се заплати наложената глоба с квитанция за нарушението, се съставя акт.
Чл.58 За маловажни случаи на административни  нарушения, извършени от непълнолетни, наказващите органи изпращат съответните актове на местните комисии за борба с противообщшествените прояви на малолетни и непълнолетни за налагане на мерки от възпитателен характер.
Чл.59 За административни нарушения извършени от малолетни, които не са навършили 14 години, непълнолетни от 14 до 16 години и поставени под запрещение, отговарят съответно родителите, попечителите или настойниците.

ГЛАВА СЕДМА
ПРЕХОДНИ И ЗАКЛЮЧИТЕЛНИ РАЗПОРЕДБИ
§ 1 Настоящата наредба е приета на ………………. с Решение №….. на Общински съвет гр. Летница, обл. Ловеч, на основание чл.22, ал.1 от ЗМСМА.
§ 2 Наредбата влиза в сила три дни след  публикуването на същата на сайта на Община Летница до приемането на нова такава.
§ 3 Наредба №1 може да се допълва и променя с решение на Общински съвет гр. Летница
§4 Тази наредба отменя действащата до момента Наредба №1 за поддържане и опазване на обществения ред, чистотата, общественото имущество и природата на Община Летница,приета с Решение №49/30.04.2004 г.  на Общински съвет – гр. Летница.

